**PROGRAM KNJIŽNIČNOG OBRAZOVANJA UČENIKA U SREDNJOŠKOLSKOJ KNJIŽNICI**

Školska knjižnica osim prikupljanja knjižnične građe, njezine stručne obrade,

 pohrane, prezentiranja i davanja na korištenje u skladu s potrebama odgojno-obrazovnog programa, ima zadatak oblikovati i planirati program knjižničnog i informacijskog obrazovanja učenika.

Školska knjižnica treba imati naglašenu ulogu na području informacijskog opismenjavanja učenika, tj. osuvremeniti i ostvariti ciljeve informacijske pismenosti, koja se sustavno provodi od osnovne preko srednje škole.

Pojam informacijska pismenost javlja se u svakodnevnom radu su čenicima, od potreba za informacijom i njezinom dostupnošću, rješavanje problema, donošenje odluka s kritičkim razmišljanjem, do istraživanja i učenja.

Različiti autori određuju informacijsku pismenost kao sposobnost za stjecanje, vrednovanje i korištenje informacija iz različitih izvora.

To uključuje razumijevanje, te stvaralačku i kritičku uporabu informacija, koje se usvajaju i prosljeđuju uz primjenu tradicionalnih oblika pismenosti (čitanje, pisanje, govor, crtanje i sl. ), kao i uz pomoć računala i informacijsko-komunikacijske tehnologije.

Osnovni cilj knjižničnog i informacijskog obrazovanja je usvajanje znanja, spretnosti i navika za stjecanje, vrednovanje, korištenje i prezentiranje informacija iz različitih izvora.

Kroz ovaj oblik obrazovanja učenici upoznaju : vrste knjižnične građe, vrste informacija koje im se nude, izvore informacija i njihovu ulogu, upoznaju referentnu literaturu, periodične publikacije, knjižnične kataloge, sisteme za pretraživanje informacija u on-line bazama podataka, publicirane i nepublicirane izvore, sadržajnu klasifikaciju, bibliografsku strukturu i sl., te upotrebu informacijske tehnologije.

Sadržaje iz knjižničnog obrazovanja najlakše je provesti kroz sate predviđene za razredni odjel u sklopu plana i programa za razrednike.

Izrađeni program rada knjižnice tako će se prilagoditi suvremenim potrebama svojih korisnika.

Na taj način knjižnica će omogućiti i poticati aktivno stjecanje kvalitetnog znanja i razvijanje sposobnosti na različitim područjima za samostalno učenje tijekom cijeloga života, dakle razvijat će cjeloživotno učenje.

Zato knjižničar mora postati svjestan činjenice da sve što učenike ne naučimo kroz osnovnoškolsko i srednjoškolsko obrazovanje, rijetko će imati prigodu za to kasnije. Osobito će postati problem kako valjano izabrati, vrednovati i primjeniti određena znanja i informacije kojima su učenici nekritički sve više izloženi.

 Zato smo dužni učenike naučiti kako koristiti neiscrpan izvor informacija koje im pruža knjižnična građa, te im postane temelj za cjeloživotno obrazovanje i učenje.

Ovdje dajem jedan od mogućih načina za provedbu knjižničnog i informacijskog obrazovanja učenika kroz program rada srednjoškolske knjižnice.

**P R V I R A Z R E D S R E D N J E Š K O L E**

|  |  |  |  |  |  |  |
| --- | --- | --- | --- | --- | --- | --- |
| ***NASTAVNI SADRŽAJI*** | ***ODGOJNO – OBRAZOVNI ZADACI*** | ***NASTAVNE METODE I OBLICI RADA*** | ***NASTAVNA SREDSTVA I POMAGALA*** | ***NOSITELJ ZADAĆE*** | ***BROJ SATI*** | ***VRIJEME REALIZACIJE*** |
| - Učlanjenje svih učenika u školsku knjižnicu- Pravilnik o radu školske knjižnice- Posudba, vraćanje i čuvanje knjižnične građe- Fond školske knjižnice,  vrste i smještaj građe po  UDK-a | Stvaranje navike redovitog dolaska u školsku knjižnicu. Snalaženje u fondu knjižnice po signaturama. | Izlaganje, razgovor, pokazivanje, razgledavanje i sl. Prikaz glavnih skupina iz UDK-a tablica | Izložba knjižnih i neknjižnih izvora u školskoj knjižnici | Knjižničar i razrednici prvih razreda | 1 sat za svaki razred | rujan |
| - Korištenje knjižnične  građe:* knjižna građa
* časopisi u knjižnici
* AV građa u knjižnici

- Korištenje referentne zbirke u knjižnici: enciklopedije,  leksikoni, rječnici, atlasi, monografije, priručnici itd. | Upoznavanje svih vrsta knjižnične građe u školskoj knjižniciRazviti ljubav za knjigu i ostale medije | Frontalni i grupni rad s učenicima | Izložba svih vrsta građe u školskoj knjižnici – rad na primjerima | Knjižničar i razrednici prvih razreda | 1 sat za svaki razred | travanj |

 Cilj ovog rada je učiniti sve učenike korisnicima školske knjižnice od 1. razreda srednje škole; upoznati ih sa svime što im nudi školska knjižnica, koje vrste knjižnične građe mogu koristiti u školskoj knjižnici: knjižna građa, periodične publikacije, AV građa.

 Učenicima treba pokazati raznolikosti referentne zbirke, te njezino značenje i korištenje za učenje i istraživanje. Prelaskom iz osnovnoškolskog na srednjoškolsko obrazovanje, učenike treba uputiti na snalaženje u školskoj i svim drugim vrstama knjižnica; prezentirati učenicima na najjednostavniji način UDK tablice i raspored građe u knjižnici, te snalaženje po signaturama knjižnične građe.

**D R U G I R A Z R E D S R E D N J E Š K O L E**

|  |  |  |  |  |  |  |
| --- | --- | --- | --- | --- | --- | --- |
| ***NASTAVNI SADRŽAJI*** | ***ODGOJNO – OBRAZOVNI ZADACI*** | ***NASTAVNE METODE I OBLICI RADA*** | ***NASTAVNA SREDSTVA I POMAGALA*** | ***NOSITELJ ZADAĆE*** | ***BROJ SATI*** | ***VRIJEME REALIZACIJE*** |
| - Istraživački rad učenika u knjižnici- Obrada zadane teme i pisanje referata- Izdvajanje bibliografskih podataka | Razvijanje interesa za uporabu knjižničnog fonda.Stručni časopisi kao važni izvori najnovijih informacija | Frontalni rad s učenicima.Razgovor , primjeri (stručne knjige i časopisi) | Svi knjižni i neknjižni izvori informacija u knjižnici | Knjižničar i razrednici drugih razreda | 1 sat za svaki razred | listopad |
| - Izvori znanja u knjižnici- Izvori bibliografskih  podataka- Čitanje predgovora i  pogovora - Kritička i stručna literatura- Internet kao izvor informacija- Korištenje informacija: citiranje i parafraziranje korištenih izvora znanja | Razvijanje čitateljske kulture učenikaRazvijanje kritičkog mišljenjaKorištenje znanstvenih informacija | Pokazivanje, razgovor, kritički stav i znanstvena informacijaPrimjena i korištenje sadržaja s Interneta | Stručna i kritička literatura, periodika i AV građa u knjižniciRačunalo u knjižnici | Knjižničar i razrednici drugih razreda | 1 sat za svaki razred | studeni |

 Cilj ovog oblika rada je osposobiti učenike 2. razreda srednje škole da koriste knjižnicu, njezinu građu i sve izvore informacija. U ovoj dobi učenike treba poučiti samostalnoj obradi zadanih tema uz korištenje svih raspoloživih izvora znanja u školskoj knjižnici. Učenički samostalni rad ili referat treba imati ustaljenu kompoziciju: uvod, razradu, temu, zaključak i bibliografiju. Učenike treba savjetovati pri traženju, odabiru i korištenju informacija, uz skretanje pozornosti na parafraziranje i citiranje literature i korištenih izvora, kao i na korištenje kritičke i stručne literature, te informacija s Interneta. S učenicima treba proraditi izvore bibliografskih podataka za korištenu građu i za razne vrste knjižnične građe.

**T R E Ć I R A Z R E D S R E D N J E Š K O L E**

|  |  |  |  |  |  |  |
| --- | --- | --- | --- | --- | --- | --- |
| ***NASTAVNI SADRŽAJI*** | ***ODGOJNO – OBRAZOVNI ZADACI*** | ***NASTAVNE METODE I OBLICI RADA*** | ***NASTAVNA SREDSTVA I POMAGALA*** | ***NOSITELJ ZADAĆE*** | ***BROJ SATI*** | ***VRIJEME REALIZACIJE*** |
| - Upoznavanje svih vrsta knjižničnih kataloga: - abecedni - stručni - predmetni - mjesni- Tiskani katalozi i računalni katalozi knjižnične građe | Snalaženje učenika u svim vrstama knjižničnih kataloga | Frontalni i grupni rad s učenicimaPretraživanje svih vrsta knjižničnih kataloga s primjerima | Tiskani katalozi knjižnice i računalni katalozi knjižnične građe | Knjižničar i razrednici trećih razreda | 1 sat za svaki razred | prosinac |
| - Pisanje tematskih  bibliografija i oblikovanje bibliografskih jedinica | Osposobljavanje učenika za samostalnu izradu bibliografija o zadanoj temi | Grupni rad s učenicima na zadane teme | Primjeri bibliografskih jedinica za monografska izdanja i periodične publikacije | Knjižničar i razrednici trećih razreda | 1 sat za svaki razred | ožujak |

 U trećem razredu detaljnije obrađujemo s učenicima elemente bibliografskih jedinica, te samostalno izrađujemo bibliografije na određenu ili zadanu temu. Korištene izvore učenici znaju identificirati i formulirati kao kompletnu bibliografsku jedinicu sa svim elementima za monografska izdanja, periodične publikacije, članke ili separate.

 U ovoj dobi učenici na primjerima uče vrste, značenje i pretraživanje tiskanih kataloga knjižnice, kao i računalno pretraživanje baza podataka po različitim i specifičnim zahtjevima korisnika. Njihovo snalaženje u knjižničnim katalozima u školskoj knjižnici put je ka uspješnom snalaženju u većim knjižnicama (narodnim, specijalnim, fakultetskim, sveučilišnim).

**Č E T V R T I R A Z R E D S R E D N J E Š K O L E**

|  |  |  |  |  |  |  |
| --- | --- | --- | --- | --- | --- | --- |
| ***NASTAVNI SADRŽAJI*** | ***ODGOJNO – OBRAZOVNI ZADACI*** | ***NASTAVNE METODE I OBLICI RADA*** | ***NASTAVNA SREDSTVA I POMAGALA*** | ***NOSITELJ ZADAĆE*** | ***BROJ SATI*** | ***VRIJEME REALIZACIJE*** |
| - Istraživački rad učenika u knjižnici s primjenom  stečenog knjižničnog i informacijskog obrazovanja- Pretraživanje svih  dostupnih izvora znanja u  knjižnici, uz računalno  pretraživanje baza podataka školske knjižnice i on-line kataloga | Služenje svim izvorima znanja u knjižnici u svrhu istraživačkog rada | Frontalni i grupni rad s učenicima.Pretraživanje kataloga s konkretnim primjerima | Sva knjižna građa, periodične publikacije, tiskani materijal, AV građa u knjižnici, računalne baze podataka i Internet | Knjižničar i razrednici četvrtih razreda | 1 sat za svaki razred | siječanj |
| - Kompozicija i izrada  maturalnog i završnog rada  učenika četvrtih razreda | Osposobiti učenike za samostalnu obradu izabrane teme maturalnog i završnog rada | Frontalni i individualni rad s učenicimaPomoć, savjeti, upute, sugestije i sl. | Stručna i kritička literatura, periodika i AV građa u knjižniciRačunalo u knjižnici | Knjižničar i razrednici četvrtih razreda iliknjižničar i mentori učenicima za izradu maturalnih i završnih radova | 1 sat za svaki razred | veljača |

 Knjižničarev rad dolazi do izražaja najviše s učenicima četvrtih razreda jer im u toj dobi pruža najviše savjeta, pomaže pri pretraživanju, odabiru i vrednovanju, te korištenju i primjeni traženih informacija iz knjižnične građe. Sva stečena knjižnična i informacijska znanja učenici primjenjuju pri izradi svojih maturalnih i završnih radova. Učenike upoznajemo s metodologijom prikupljanja, odabira, sortiranja i raspoređivanja materijala i sadržaja koji su im potrebni pri izradi njihovog rada. Učenici na toj razini obrazovanja znaju doći do primarnih i sekundarnih izvora informacija. Sekundarni izvori su početak istraživačkog rada, ali se oni uvijek moraju provjeriti. U pretraživanju baza podataka učenici koriste dostupne baze podataka u školskoj knjižnici kao i u drugim većim knjižnicama. Poznati su im elementi bibliografske i sadržajne obrade građe, znaju ih interpretirati i na brži način doći do tražene građe.